Mivel mi Vasilikiben szálltunk meg, ezért igen sok mindent nem tapasztaltunk meg Lefkadán az éjszakai életből. Vasiliki főleg a szörfösök és a családos utazók kedvelt úti célja. Ebből kifolyólag igen nagy bulik sincsenek ezen a településen. A helyiek elmondása szerint Nydrin és Lefkadán sokkal pörgősebb az éjszakai élet, mint a sziget déli csücskében. Az alapján, amit hallottam, az elmúlt pár évben ez a két település rengeteget javult az éjszakai élet terén. Mint minden görög szigeten, az éjszakai élet központja a sziget fővárosában található. Érdemes az estét valamelyik étteremben egy pohár bor mellett indítani. Ezután pedig megéri felkeresni Lefkada városában a számtalan koktélbár egyikét. A legfelkapottabb night club Lefkadában a Capital. A buli itt éjfélkor kezdődik és egészen reggelig tart. Nydri hogy hazai hasonlattal éljek, engem leginkább Siófokra emlékeztetett. A város főutcáját délutántól kora reggelig lezárják, így remek lehetőséget kínál a késő esti korzózáshoz. Nydriben elég bő választék van puccos és kiöltözős éjszakai klubbokból, illetve laza strandpapucsos beach bárokból is.